  Анжелика Тихонова корреспондент Ижкарысь Йӧскалык лыдӟетъюртын «Тӧро сэрег» пумиськонъёс улсын Можга ёросысь Кватчи гуртысь удмурт дэремъя «Катар» студилэн кивалтӥсеныз Валентина Берёзкинаен тодматскон ортчиз. Ужрадэ ивортодэтъя «Удмуртия» агентстволэн корренспондентэз но вуылӥз. Валентина Берёзкинаез кылзыны матысь адямиосыз, эшъёсыз, дышетӥсьёсыз, творчествоеныз тунсыкъяськисьёс люкаськизы. «Катар» нылкышно ваньзэсты ик серекъятӥз но, синвуаськытӥз но, ваньзэсты ик пыраклы аслыз синмаськытӥз но. Кык час кыстӥськем ужрад син куспын ортчиз. «Тӧро сэреглэн» куноез люкаськемъёслы «Катар» студилэн кылдэмез но ужан сюресэз, аслаз улонэз сярысь мадиз. Ужрадэз быгатыса, шуныт но капчиен Йӧскалык лыдӟетъюртысь ӧнерчи, кунолэн бадӟым апаез Елена Кутасова нуиз. Кватчи гуртысь лулчеберетъя юрт бордын ужась удмурт дэремъя «Катар» студилы туэ 23-тӥ инвожое одӥг ар тырмиз. Сыӵе вакчи дыр ӵоже студилэн бичетаз 200 пала удмурт дэремъёс люкаськизы. Шумпотыса вераны кулэ, туннэ нуналлы ог 60-эз соос пӧлысь таӵе вашкала, куэм яке етӥн, яке ыжгон дэремъёс люкаськизы ини. Котькуд пырись мурт дугдыса учке, малы ке шуоно одӥг дэрем но одӥг кадь ӧвӧл, соос ваньзы пӧртэмесь, соос ваньзы ог-огзылэсь маин ке но одно висъясько Валентина Берёзкина, «Катар» студилэн кивалтӥсезВалентина Берёзкиналэн кылъёсызъя, удмурт дэрем солэн улоназ котьку но вал. Анаез нылызлэн котькыӵе арлыдаз, котькыӵе мугораз тупась удмурт дэремез мед луоз шуыса сюлмаськиз. Соин но со «нош мынам ӧвӧл удмурт дэреме» шуисьёслы туж паймылӥз. Милям сыӵе юан ноку но ӧз кылдылы семьяямы. Милям со котьку но вал, со котьку но вал туж трос. Соин ик сыӵе верасьёслы мон али но паймисько. Но табере гурт калык уг паймы ни, ми доры лыкто дэрем юаса Валентина Берёзкина, «Катар» студилэн кивалтӥсезСтудилэн кылдэмез сярысь нимаз вераны кулэ. Кылем арын гуртысь лулчеберет удысын ужасьёслы ёросысь кузёоссы вазиськиллям, «ойдолэ, кватчиос, маиныды ке но паймытэ» шуиллям. Маин бон, маин бон, маин бон?... Нош кемалась ик ӧвӧл, папаелэн куинетӥ сузэрез Миляпаймы улонысь кошкемын вал. Солэн кылизы тачак удмурт дэремъёсыз. <…> Тӥни озьы дэремъёсмы вал Валентина Берёзкина, «Катар» студилэн кивалтӥсезКивалтӥсьлэн верамезъя, студиез лэсьтон, радъян бордын удмурт дэремъёс вурись, чыртывесьёс лэсьтӥсь кибашлы Надежда Сапожникова туж юрттӥз. Соин ӵош ик юртсылэсь тусбуйзэ, дэремъёсты радызъя пуктылонзэ малпазы. Валентина Берёзкинаен пумиськон 8 фото Собере малпан кылдӥз, студия ми сое шуомы-а, музей шуомы-а. Музей шуыны ке, дӥськутэз ведь йӧтылыны уг яра музейын, экспонат бере экспонат. Со аслаз улонэныз шып гинэ шкафын сылыны кулэ кадь. Нош мынам озьы ӧз поты. Тани та дӥськутъёслэн, та арбериослэн кыӵе ке но кыкетӥ улонзы мед луоз кадь потӥз мыным Валентина Берёзкина, «Катар» студилэн кивалтӥсез Озьы Кватчи гуртын удмурт дэремъя студизы кылдӥз, кытын котькуд мылкыд карись удмурт дэремъёсты учкыны, кырманы, ас вылаз мертаны быгатэ. Мылкыд басьтыны, бурдъяськыны. Кивалтӥсьлэн верамезъя, юртысьтызы калыксы уг бырылы.  Кин ке но мар ке но вае, кин ке но так гинэ но пыре. Яра-а, пе, татынады пукыны, тӥляд, пе, татынады туж умой. Пересьёсмы, анаймы доры бертӥм кадь потэ шуо. Малы ке шуоно отын ведь со зынъёс кылемын, соос миськыса но уг быро. Та аспӧртэмлыко удмурт дэремлэн зыныз котьку но аслаз кыле Валентина Берёзкина, «Катар» студилэн кивалтӥсез«Нош малы «Катар»? - юалоды тӥ. Таизлэн но нимаз историез. Та сярысь мадьыса, Валентина Берёзкина атаезлэсь куинетӥ апайзэ, Юляпайзэ, тодаз вайиз. Кылсярысь, пумиськонын но кивалтӥсь солэн дэременыз ик вал. Юляпаез удмуртъёслэн «Гырон быдтон» но мукет бадӟым шулдыръяськонъёссы дыръя ужрад ортчон интые мынӥсьёсты укно дурын чакласа сылылэм. Кин, мар дӥсям учкылэм. Но куке кошке сыӵе чебер, бай дӥсяськыса, уксётӥрлыкъёсын, чигвесьёсын, пельугыосын, суйпосъёсын нылкышно, со шуэ вал: «Вот таиз беда, катар дӥсяськем!» Нош мон, пичи марке, кылзӥськисько, мар та, мар та, татар, катар шуэ? Уг валаськы вал. Нош Юляпае со «катар» кылэ пыртэ вылэм ӵапак ваньзэ, мар герӟаськемын нылкышнолэн чебереныз Валентина Берёзкина, «Катар» студилэн кивалтӥсезОзьы, студизэс ниман сярысь малпаськыкузы, Валентина Берёзкиналы син азяз ӵапак со суред пуксем, Юляпаезлэн верам кылъёсыз тодаз лыктӥллям. Туннэ студиын ӝажыоссы но, шкафъёссы но, манекенъёссы но, сандыкъёссы но уг тырмо ни. Калык вае но вае дэремъёссэ, пичи сандыкъёссэ, чеберъяськонъёссэ, ӵушконъёссэ. Ми собере веме карим, вань мӧйыосмы лыктӥзы. Ву шунтыса, клуб азямы дӥськутъёсмес миським. Собере табере ведь утюгъёс но умоесь уг ини, паровой утюгъёс. Со утюгъёсын ми ваньзэ соосты выльдӥмы, парить каримы Валентина Берёзкина, «Катар» студилэн кивалтӥсезСтудилэн кивалтӥсезлэн кылъёсызъя, кузёоссы лыктэмзы бере воксё чабкиськизы. Милям та дэремъёсмы сыӵе чебересь-а, мар-а шуылӥзы. «Нош кулэ вылэм удмурт вашкала дэремлы паровой утюг чебер карон понна», - серекъя Валентина Берёзкина. Гурт калык валаз чеберзэ удмурт дэремлэсь.<...> Кин ке быдэс сумка сётӥз, озьы ик быдэс сумкаен обратно доразы нуизы ини. Асьмелэн, пе, нылпиосмылы дӥсяломы. Сыӵе, пе, чебер вылэм но. Нош студия ке ӧй луысал, соос ӧз валасалзы, макем чебер со дӥськут Валентина Берёзкина, «Катар» студилэн кивалтӥсезДэремъёс пӧлын кыӵеез гинэ ӧвӧл. Али вордӥськем нунылы но, 20-тӥ даур кутсконын нылкышнолэн бызён дэремез но. Ваньзэ ик студилэн кивалтӥсез утьыса, дунъяса возе. Кылсярысь, огез дӥсь 1927-тӥ арысь сюан дэрем луэ. Пуӵоысь Окси синмаськем Удмурт Вишурысь бай пилы. Окси вылэм куанер семьяысь, нош пи туж бай. Но ныллэн атаез сыӵе нылзэ валам со вакытэ, бызиськод ке, пе, калык рад мед бызёд. Вот тӥни со калык рад шуэмзы со сыӵе туж устойчивой выражение вылэм. Калык рад. Мед быгатозы данъяськыны но, дунъяськыны но Валентина Берёзкина, «Катар» студилэн кивалтӥсезОзьы мынӥллям атаеныз нылэн Можга каре. Соку со Можга черкогуртын интыяське вылэм ай. Басьтӥллям плюшлэсь пальто, басма, гынсапеген колоша, кышет, уксётӥрлыкъёс но ваньзэ-ваньзэ, мар кулэ. Огъя вераса, атаез со вакытэ быдтэм 50 манет. 1927-тӥ арын 50 манет быдтэм! 30 манетэн сылэ вылэм соку скал. Нош али скал 50-ысен 70 сюрсозь сылэ. Табере малпалэ ай, котькудӥз-а гуртысь атай, уката куанер улӥсь семьяын, быгатоз сыӵе дуно удмурт сюан дэрем нылызлы лэсьтыны. Но быгатӥллям. Кышнояськиллям Валентина Берёзкина, «Катар» студилэн кивалтӥсезБӧрысь, кузпалъёс вискын ченгешонъёс потыку, Семи пилэн атаез сое алэ вылэм, «тон пие, Семи, астэ умой возь, кытысь сыӵе кышно шедьтод на дуно дӥськутэн» шуылэм. Кин та дӥськутэз милемлы вайиз, Тоняпай, со шуэ тани та дӥськутлэн ик, пе, нимыз «йырдун». «Йырдун», значит, пе, можно голову отсечь, кыӵе со со вакытэ дуно вал. Сыӵе со бадӟым луонлык сётэ ныллы азьланяз умой семьяе бызьыны Валентина Берёзкина, «Катар» студилэн кивалтӥсезМукетсэ, сьӧд дукесэн италмас сяська кадь ӵуж дэремез но возьматӥз кивалтӥсь. Соиз ини 1937-тӥ арысь бызён дэрем. Озьы ик узыр, базар басмалэсь вурем маке. Дукесэзлы верантэм синмаськемын ми, кватчиос. Чидатэк туэ асьмелы но сыӵе ик быдэс коллективен дукесъёс вурылӥм Валентина Берёзкина, «Катар» студилэн кивалтӥсез   «Катар» студиен сяна, Валентина Берёзкина люкаськемъёсты ас улон-вылонэныз но тодматӥз. Пичи дырзэ, быдэ вуэмзэ тодаз вайиз. Сюлмысь гожъям кылбуръёссэ но пичи нылызлы гожтэм выжыкылзэ лыдӟиз. Озьы ик пичи нылыныз ӵукналы быдэ пичи мунёосын шудэмзэс возьматӥзы но «Сюан гурез» быдэстӥзы.  Сюан гур Тегъёс: Лулчеберет Ижкар Можга Удмуртия удмуртъёс удмуртлык Йӧскалыклыдӟетъюрт  